中書相公任兵部侍郎日後閣植四松逾數年澣忝此官因獻拙什
作者：鄭澣
朝代：唐

paragraphs: 丞相當時植，幽襟對此開。
人知舟檝器，天假棟梁材。
錯落龍鱗出，䙰褷鶴翅迴。
重陰羅武庫，細響靜山臺。
得地公堂裏，移根澗水隈。
吳臣夢寐遠，秦嶽歲年摧。
轉覺飛纓繆，何因繼組來。
幾尋珠履迹，願比角弓培。
栢悅猶依社，星高久照台。
後凋應共操，無復問良媒。